CELEX: 32013R0718
Language: fi
Date: 2013-07-25 00:00:00
Title: Komission asetus (EU) N:o 718/2013, annettu 25 päivänä heinäkuuta 2013 , sellaisten elintarvikkeiden ja elintarvikkeiden ainesosien, joihin on lisätty fytosteroleita, fytosteroliestereitä, fytostanoleita ja/tai fytostanoliestereitä, pakkausmerkinnöistä annetun asetuksen (EY) N:o 608/2004 muuttamisesta ETA:n kannalta merkityksellinen teksti

26.7.2013   
            
            
               FI
            
            
               Euroopan unionin virallinen lehti
            
            
               L 201/49
            
         KOMISSION ASETUS (EU) N:o 718/2013,
   annettu 25 päivänä heinäkuuta 2013,
   sellaisten elintarvikkeiden ja elintarvikkeiden ainesosien, joihin on lisätty fytosteroleita, fytosteroliestereitä, fytostanoleita ja/tai fytostanoliestereitä, pakkausmerkinnöistä annetun asetuksen (EY) N:o 608/2004 muuttamisesta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 20 päivänä maaliskuuta 2000 annetun Euroopan parlamentin ja neuvoston direktiivin 2000/13/EY (1) ja erityisesti sen 4 artiklan 3 kohdan,
   sekä katsoo seuraavaa:
   
               (1)
            
            
               Jotta voitaisiin varmistaa, että kuluttajille annetaan asianmukaista tietoa heidän ostaessaan elintarvikkeita ja elintarvikkeiden ainesosia, joihin on lisätty fytosteroleita, fytosteroliestereitä, fytostanoleita ja fytostanoliestereitä, säädetään sellaisten elintarvikkeiden ja elintarvikkeiden ainesosien, joihin on lisätty fytosteroleita, fytosteroliestereitä, fytostanoleita ja/tai fytostanoliestereitä, pakkausmerkinnöistä 31 päivänä maaliskuuta 2004 annetussa komission asetuksessa (EY) N:o 608/2004 (2) elintarvikealan tiedekomitean 26 päivänä syyskuuta 2002 antaman lausunnon (3) mukaisesti tiedoista, joiden merkitseminen on pakollista direktiivin 2000/13/EY 3 artiklassa lueteltujen tällaisia elintarvikkeita koskevien tietojen lisäksi.
            
         
               (2)
            
            
               Asetuksessa (EY) N:o 608/2004 säädetään, että tällaisten elintarvikkeiden ja elintarvikkeiden ainesosien merkinnöissä on muun muassa ilmoitettava, että tuote on tarkoitettu yksinomaan ihmisille, jotka haluavat alentaa verensä kolesterolitasoa. Tämän pakollisen ilmoituksen tarkoituksena on varmistaa, että tuote saavuttaa kohderyhmänsä, ja näin välttää se, että muut kuin kohderyhmään kuuluvat nauttivat sitä tarpeettomasti.
            
         
               (3)
            
            
               Ravitsemus- ja terveysväitteiden vapaaehtoista lisäämistä elintarvikkeiden pakkausmerkintöihin säännellään elintarvikkeita koskevista ravitsemus- ja terveysväitteistä 20 päivänä joulukuuta 2006 annetulla Euroopan parlamentin ja neuvoston asetuksella (EY) N:o 1924/2006 (4). Tiettyjen elintarvikkeisiin liittyvien ja sairauden riskin vähenemiseen ja lasten kehitykseen ja terveyteen viittaavien terveysväitteiden hyväksymisestä ja hyväksymisen epäämisestä 21 päivänä lokakuuta 2009 annetulla komission asetuksella (EY) N:o 983/2009 (5), tiettyjen sairauden riskin vähentämiseen ja lasten kehitykseen ja terveyteen viittaavien elintarvikkeita koskevien terveysväitteiden hyväksynnästä ja hyväksynnän epäämisestä 5 päivänä toukokuuta 2010 annetulla komission asetuksella (EU) N:o 384/2010 (6) ja muiden kuin sairauden riskin vähentämiseen ja lasten kehitykseen ja terveyteen viittaavien elintarvikkeita koskevien sallittujen terveysväitteiden luettelosta 16 päivänä toukokuuta 2012 annetulla komission asetuksella (EU) N:o 432/2012 (7) hyväksyttiin tämän mukaisesti veren kolesterolipitoisuuden alentamiseen ja normaalina pitämiseen liittyviä terveysväitteitä, joita voidaan käyttää tietyin edellytyksin kasvisteroleja ja kasvistanoleja sisältävistä elintarvikkeista.
            
         
               (4)
            
            
               Komission asetuksella (EY) N:o 983/2009 hyväksyttiin tietyin käyttöedellytyksin seuraavat terveysväitteet: ”Kasvisterolien on osoitettu alentavan/vähentävän veren kolesterolitasoa. Korkea kolesteroliarvo on sepelvaltimotaudin riskitekijä” ja ”Kasvistanoliesterien on osoitettu alentavan/vähentävän veren kolesterolitasoa. Korkea kolesteroliarvo on sepelvaltimotaudin riskitekijä.”
            
         
               (5)
            
            
               Komission asetuksella (EU) N:o 384/2010 hyväksyttiin tietyin käyttöedellytyksin seuraava terveysväite: ”Kasvisterolien ja kasvistanoliesterien on osoitettu alentavan/vähentävän veren kolesterolia. Korkea kolesteroli on sepelvaltimotaudin kehittymisen riskitekijä.”
            
         
               (6)
            
            
               Komission asetuksella (EU) N:o 432/2012 hyväksyttiin tietyin käyttöedellytyksin seuraava terveysväite: ”Kasvisterolit/-stanolit edistävät veren kolesterolitasojen pysymistä normaalina.”
            
         
               (7)
            
            
               Hyväksyttyjen terveysväitteiden sanamuoto yhdessä asetuksessa (EY) N:o 608/2004 säädetyn kohderyhmää koskevan pakollisen ilmoituksen kanssa saattaa johtaa siihen, että tuotetta käyttävät kuluttajat, joiden ei ole tarpeen seurata verensä kolesterolipitoisuutta. Jotta varmistettaisiin sellaisten elintarvikkeiden ja elintarvikkeiden ainesosien, joihin on lisätty fytosteroleita, fytosteroliestereitä, fytostanoleita ja/tai fytostanoliestereitä, pakkausmerkinnöissä ilmoitettujen tietojen johdonmukaisuus, on aiheellista muuttaa asetuksessa (EY) N:o 608/2004 säädettyä pakollista ilmoitusta ja varmistaa, että sen sanamuoto palvelee asianmukaisesti sitä tiedotustarkoitusta, jota varten se alun perin otettiin käyttöön.
            
         
               (8)
            
            
               Jotta elintarvikealan toimijat voisivat muuttaa tuotteidensa merkinnät tällä asetuksella käyttöön otettujen vaatimusten mukaisiksi, tämän asetuksen soveltamiselle olisi säädettävä asianmukainen siirtymäaika.
            
         
               (9)
            
            
               Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eikä Euroopan parlamentti tai neuvosto ole vastustanut niitä,
            
         ON HYVÄKSYNYT TÄMÄN ASETUKSEN:
   1 artikla
   Asetuksen (EY) N:o 608/2004 muuttaminen
   Korvataan asetuksen (EY) N:o 608/2004 2 artiklan 3 alakohta seuraavasti:
   
               ”3.
            
            
               Merkinnöissä on ilmoitettava, että tuotetta ei ole tarkoitettu ihmisille, joiden ei ole tarpeen seurata verensä kolesterolitasoa.”
            
         2 artikla
   Siirtymätoimenpiteet
   Ennen 15 päivää helmikuuta 2014 markkinoille saatettuja tai pakkausmerkinnöin varustettuja elintarvikkeita ja elintarvikkeiden ainesosia, joihin on lisätty fytosteroleita, fytosteroliestereitä, fytostanoleita ja/tai fytostanoliestereitä ja jotka eivät täytä tämän asetuksen vaatimuksia, voidaan pitää kaupan kunnes nämä elintarvikkeet loppuvat varastoista.
   3 artikla
   Voimaantulo
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 25 päivänä heinäkuuta 2013.
      
         
            Komission puolesta
         
         
            Puheenjohtaja
         
         José Manuel BARROSO
      
   
   
      (1)  EYVL L 109, 6.5.2000, s. 29.
   
      (2)  EUVL L 97, 1.4.2004, s. 44.
   
      (3)  Elintarvikealan tiedekomitean lausunto, jossa luodaan yleiskatsaus useista ravintolähteistä peräisin olevien suurten fytosterolimäärien saannin pitkäaikaisvaikutuksiin (”General view on the long-term effects of the intake of elevated levels of phytosterols from multiple dietary sources”).
   
      (4)  EUVL L 404, 30.12.2006, s. 9.
   
      (5)  EUVL L 277, 22.10.2009, s. 3.
   
      (6)  EUVL L 113, 6.5.2010, s. 6.
   
      (7)  EUVL L 136, 25.5.2012, s. 1.